Stvaralački žar Majstorove svijeće

Druga moderna naziv je za čitavu jednu epohu u hrvatskoj književnosti koja traje od 1952. do 1969. godine, a razvija se paralelno s poratnom demokratizacijom kulture i umjetnosti. Iz mora sljedbenika Kranjčevićeve i Ujevićeve intelektualističke poezije, isplovio je i jedan od najistaknutijih predstavnika krugovaške generacije i autor dvadesetak zbirki pjesama, Slavko Mihalić.

Kao potencijalno najdublji evokator egzistencijalističkih situacija u hrvatskoj modernoj lirici, Mihalić kao da se vraća kranjčevićevskom pesimizmu. Njegov je junak usamljeni pojedinac u otuđenom svijetu, čovjek prestravljen izazovom života, okružen opasnošću i definiran čežnjom za komunikacijom. Mnogi pjesnici njegove generacije, poput Vesne Parun i Josipa Pupačića, su, pored svih lomova i tragičnosti, autori čija se poezija koliko-toliko uspijeva kretati na krilima vedrine. Mihalić je, s druge strane, pjesnik koji nema niti prethodnika, niti sljedbenika – jedan, jedinstven i neponovljiv. Stihovi su mu raritetni, izvorni i neobični, a takav dojam nedostižne širine jezične avanture on postiže govorom koji je na prvi pogled svakodnevan, običan. Kako pojedina pjesma, međutim, odmiče, čitatelju postaje jasna metamorfoza običnosti u simbole i prerastanje kolokvijalnosti u tjeskobnu atmosferu nalik kafkijanskoj. Kao jedan od najjasnijih tumača egzistencijalističkog doživljaja svijeta, Mihalić piše poeziju koja predstavlja jednu intimnu refleksiju o dubokom strahu i izgubljenim idealima. Tradicionalan u književnom izrazu, Mihalić je, naime, pjesnik svakodnevna nevoljnog života koji čovjeka gura na sam rub ponora egzistencije.

Slavko Mihalić izraziti je predstavnik poezije povezane na brojim izražajnim planovima s najboljom tradicijom hrvatskog pjesništva, stoga ni ne čudi činjenica da je njegovo pjesništvo po dubinskoj i trajnoj popularnosti tako često uspoređivano s najboljim hrvatskim modernim pjesništvom. To je pjesnik koji je uvijek iznova oduševljavao svoju čitateljsku publiku svojim paradoksalnim iskazom i neodgonetljivom dubinom misli, a čija je svijeća više od pola stoljeća unosila svjetlo u hrvatsku poeziju.

Jelena Končar, 4.b